छत्तीसगढ़ के अधिकांश जिलों में इस बार अच्छी बारिश हुई लेकिन फिर भी राज्य के कुछ ऐसे जिले भी है जहां उम्मीद से कम वर्षा दर्ज की गई है. बारिश का आधा सीजन बीतने को है. उसके बाद भी औसत से कम बारिश होने के कारण मुंगेली जिले के नदी,नाले और खेतों की प्यास नहीं बुझी पाई है. लोरमी की जीवनदायनी मनियारी नदी सहित आगर,रहन नदी और टेसुवा नाले में अब तक जलस्तर नहीं बढ़ा है. साथ ही पूरे जिले में लोरमी इलाके में सबसे कम बारिश हुई है. इसके कारण किसानों को खेती कार्य में भारी परेशानियों का सामना करना पड़ रहा है. सावन के महीने में भी किसानों के खेती कार्य के लिए मनियारी जलाशय से नहरों के माध्यम से पानी छोड़ा गया है. इससे नहर किनारे के किसानों को राहत मिली और किसानी कार्य आगे बढ़ा है. लेकिन अभी भी लोरमी,मुंगेली और पथरिया इलाके के किसानों को अच्छी बारिश की आस है. कृषि अधिकारी एस.नेताम का कहना है कि अभी भी इलाके में अच्छी बारिश होनी की संभावना है. बारिश होने से किसानों की फसल होगी. दो साल से सूखे की मार झेल रहे किसनों को लाभ मिलेगा.